title: 2012/608/EU: Euroopan parlamentin päätös, 10. toukokuuta 2012 , vastuuvapauden myöntämisestä ENIAC-yhteisyrityksen talousarvion toteuttamisesta varainhoitovuonna 2010#Euroopan parlamentin päätöslauselma, 10. toukokuuta 2012 , joka sisältää huomautukset, jotka ovat erottamaton osa päätöstä vastuuvapauden myöntämisestä ENIAC-yhteisyrityksen talousarvion toteuttamisesta varainhoitovuonna 2010

text:
               17.10.2012

               FI

               Euroopan unionin virallinen lehti

               L 286/320

         EUROOPAN PARLAMENTIN PÄÄTÖS,
   10. toukokuuta 2012,
   vastuuvapauden myöntämisestä ENIAC-yhteisyrityksen talousarvion toteuttamisesta varainhoitovuonna 2010
   (2012/608/EU)
   EUROOPAN PARLAMENTTI, joka

               —

               ottaa huomioon ENIAC-yhteisyrityksen lopullisen tilinpäätöksen varainhoitovuodelta 2010,

               —

               ottaa huomioon tilintarkastustuomioistuimen kertomuksen ENIAC-yhteisyrityksen tilinpäätöksestä varainhoitovuodelta 2010 sekä yhteisyrityksen vastaukset (1),

               —

               ottaa huomioon neuvoston 21 päivänä helmikuuta 2012 antaman suosituksen (06086/2012 – C7-0050/2012),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon ENIAC-yhteisyrityksen perustamisesta 20 päivänä joulukuuta 2007 annetun neuvoston asetuksen (EY) N:o 72/2008 (3),

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön (A7-0112/2012),

               1.

               myöntää ENIAC-yhteisyrityksen toimitusjohtajalle vastuuvapauden yhteisyrityksen talousarvion toteuttamisesta varainhoitovuonna 2010;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman ENIAC-yhteisyrityksen toimitusjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 368, 16.12.2011, s. 48.

      (2)  EYVL L 248, 16.9.2002, s. 1.

      (3)  EUVL L 30, 4.2.2008, s. 21.

      (4)  EYVL L 357, 31.12.2002, s. 72.

      EUROOPAN PARLAMENTIN PÄÄTÖSLAUSELMA,
      10. toukokuuta 2012,
      joka sisältää huomautukset, jotka ovat erottamaton osa päätöstä vastuuvapauden myöntämisestä ENIAC-yhteisyrityksen talousarvion toteuttamisesta varainhoitovuonna 2010
      EUROOPAN PARLAMENTTI, joka

                  —

                  ottaa huomioon ENIAC-yhteisyrityksen lopullisen tilinpäätöksen varainhoitovuodelta 2010,

                  —

                  ottaa huomioon tilintarkastustuomioistuimen kertomuksen ENIAC-yhteisyrityksen tilinpäätöksestä varainhoitovuodelta 2010 sekä yhteisyrityksen vastaukset (1),

                  —

                  ottaa huomioon neuvoston 21. helmikuuta 2012 antaman suosituksen (06086/2012 – C7-0050/2012),

                  —

                  ottaa huomioon Euroopan unionin toiminnasta tehdyn sopimuksen 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

                  —

                  ottaa huomioon ENIAC-yhteisyrityksen perustamisesta 20 päivänä joulukuuta 2007 annetun neuvoston asetuksen (EY) N:o 72/2008 (3),

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

                  —

                  ottaa huomioon työjärjestyksen 77 artiklan ja liitteen VI,

                  —

                  ottaa huomioon talousarvion valvontavaliokunnan mietinnön (A7-0112/2012),

                  A.

                  ottaa huomioon, että ENIAC-yhteisyritys (’yhteisyritys’) perustettiin 20. joulukuuta 2007 kymmeneksi vuodeksi määrittelemään ja toteuttamaan ”tutkimusstrategia” nanoelektroniikan alan keskeisen osaamisen kehittämiseksi eri sovellusaloilla;

                  B.

                  ottaa huomioon, että yhteisyrityksestä tuli taloudellisesti itsenäinen heinäkuussa 2010;

                  C.

                  ottaa huomioon, että yhteisyritys on käynnistysvaiheessa eikä se ollut pannut sisäisen valvonnan järjestelmiä ja varainhoidon tietojärjestelmiä kokonaisuudessaan täytäntöön vuoden 2010 loppuun mennessä;

                  D.

                  ottaa huomioon, että tilintarkastustuomioistuin sisällytti kertomuksessaan yhteisyrityksen tilinpäätöksestä varainhoitovuodelta 2010 lausumaansa huomautuksia tilien luotettavuudesta, koska yhteisyritys ei ollut sisällyttänyt tilinpäätökseen talousarvion toteutumalaskelmaa eikä sen ja tuloslaskelman välistä täsmäytystaulukkoa;

                  E.

                  ottaa huomioon, että tilintarkastustuomioistuin toteaa kertomuksessaan yhteisyrityksen tilinpäätöksestä varainhoitovuodelta 2010 saaneensa kohtuullisen varmuuden siitä, että tilien perustana olevat toimet ovat lailliset ja asianmukaiset;

                  F.

                  ottaa huomioon, että unioni osarahoittaa yhteisyritystä kymmenen vuoden ajan enintään 450 000 000 eurolla tutkimuksen seitsemännen puiteohjelman talousarviosta;

                  G.

                  ottaa huomioon, että yhteisyrityksen vuoden 2010 talousarvio oli 38 440 000 euroa;

         Yhteisyrityksen tilien luotettavuus

                  1.

                  on huolestunut siitä, että yhteisyritys sai tilintarkastustuomioistuimelta huomautuksia sisältävän lausuman tilien luotettavuudesta, koska se ei ollut sisällyttänyt tilinpäätökseen talousarvion toteutumalaskelmaa eikä sen ja tuloslaskelman välistä täsmäytystaulukkoa, vaikka näin olisi tehtävä talousarviotietojen esittämistä tilinpäätöksessä koskevan Euroopan yhteisöjen kirjanpitosäännön nro 16 perusteella;

                  2.

                  panee merkille, että yhteisyrityksen mukaan huomautuksia sisältävä lausuma johtuu siitä, että yhteisyritys ja tilintarkastustuomioistuin viittasivat yhteisyrityksen itsenäisen toiminnan aloittamista tarkoittaessaan eri päivämääriin;

         Talousarvio- ja varainhallinto

                  3.

                  toteaa, että tietoyhteiskunnan ja viestinten pääosasto hallinnoi yhteisyrityksen talousarviota 1. tammikuuta 2010–4. toukokuuta 2010; panee merkille, että hallintomäärärahat siirrettiin yhteisyritykselle toukokuussa 2010 mutta että toimintamäärärahoihin liittyviä budjettikohtia ei kuitenkaan siirretty yhteisyrityksen käyttöön, joten se ei voinut hyödyntää kirjanpitojärjestelmää niiden osalta, ennen kuin sille virallisesti myönnettiin taloudellinen itsenäisyys 26. heinäkuuta 2010; korostaa, että yhteisyritys sai valmiudet toteuttaa omaa talousarviota 22. syyskuuta 2010 lähtien, kun määrärahoja siirrettiin operatiivisiin toimiin;

                  4.

                  toteaa, että yhteisyrityksen lopullisen talousarvion sisältämien maksusitoumus- ja maksumäärärahojen määrä oli 38 440 000 euroa, joista 36 168 000 euroa on varattu vuoden 2010 ehdotuspyyntöön;

                  5.

                  toteaa, että käytettävissä olevien maksusitoumusmäärärahojen käyttöaste oli 99 prosenttia ja maksumäärärahojen käyttöaste 24 prosenttia; on huolestunut talousarvion maksumäärärahojen alhaisesta toteutusasteesta ja ylipäätään yhteisyrityksen toiminnasta; korostaa, että yhteisyrityksen käteisvarat olivat varainhoitovuoden päättyessä 20 000 000 euroa eli 53 prosenttia vuoden 2010 käytettävissä olevista maksumäärärahoista;

                  6.

                  huomauttaa, että maksumäärärahojen alhaisen toteutusasteen syynä on se, että operatiivisten toimien ja niihin osoitettujen varojen siirtäminen komissiolta yhteisyritykselle viivästyi;

                  7.

                  toteaa yhteisyrityksen huomautusten perusteella, että on laadittu menettelyohjeet, joilla varmistetaan tehtävien erottelu, ja että se on mahdollistanut oman talousarvion toteuttamisen alkuvaiheessa ilmenneen seuraavan viiden poikkeuksen yksilöimisen:

                              —

                              kolme sopimusta allekirjoitettiin samanaikaisesti, kun ABAC-toimia oltiin vielä saattamassa päätökseen, koska ABAC-menettelyn kesto oli arvioitu liian lyhyeksi

                              —

                              yksi voimassa olevaan sitoumukseen liittyvä sopimus allekirjoitettiin, ennen kuin oli todettu, että se edellytti uutta sitoumusta

                              —

                              itsenäiseen talousarvion toteuttamiseen siirryttäessä havaittiin, että yksi sopimus puuttuu, ja se allekirjoitettiin sen jälkeen, kun ensimmäiset maksut oli hyväksytty;

                        panee merkille, että korjaavat toimet on toteutettu ja ettei muita poikkeuksia todettu;

         Sisäisen valvonnan järjestelmät

                  8.

                  kehottaa yhteisyritystä panemaan täytäntöön sisäisen valvonnan järjestelmänsä ja varainhoidon tietojärjestelmänsä; kehottaa yhteisyritystä erityisesti vahvistamaan ja dokumentoimaan sisäisen valvonnan järjestelmän olennaisia osia, kuten tilien päättämiseen sekä toimintamenojen merkitsemiseen ja arvottamiseen liittyviä kirjanpito- ja valvontamenettelyjä;

                  9.

                  panee merkille, että tilintarkastustuomioistuin havaitsi puutteita ennakkomaksujen ennakkotarkastusten kohdalla, etenkin maksettavien määrien laskemisessa ja hyväksymisessä; korostaa, että havaittiin, että ennakkomaksujen ja kustannusten hyväksymisen kohdalla luottamus perustuu täysin kansallisten viranomaisten antamiin lausuntoihin eikä edunsaajien ilmoittamien menojen laillisuutta ja asianmukaisuutta varmisteta muilla tarkistuksilla;

                  10.

                  toteaa, että hankkeita koskevien menoilmoitusten jälkitarkastus on kokonaan siirretty jäsenvaltioille; pitää kuitenkin tärkeänä, että yhteisyritys varmistaa, että osakkaiden taloudellisia etuja suojellaan riittävästi ja että tilien perustana olevat toimet ovat lailliset ja asianmukaiset; katsoo siksi, että yhteisyrityksen on vaikea huolehtia osakkaidensa taloudellisten etujen asianmukaisesta suojelusta ja tilien perustana olevien toimien laillisuudesta ja asianmukaisuudesta; kehottaa yhteisyritystä tarkastelemaan uudelleen menoilmoitusten jälkitarkastusstrategiaansa ja ilmoittamaan vastuuvapauden myöntävälle viranomaiselle, mitä toimia on toteutettu sen varmistamiseksi, että noudatetaan yhteisyrityksen perustamisasetuksen (EY) N:o 72/2008 12 artiklaa;

                  11.

                  toteaa, että yhteisyrityksen tilinpitäjä validoi talous- ja kirjanpitojärjestelmät (ABAC ja SAP); panee kuitenkin merkille, ettei ole validoitu järjestelmien perustana olevia toimintaprosesseja eikä varsinkaan prosessia, jonka avulla saadaan varainhoitoa koskevia tietoja kansallisten viranomaisten toimittamien menoilmoitusten hyväksymisestä ja maksujen suorittamisesta niiden perusteella; pyytää yhteisyritystä tiedottamaan vastuuvapauden myöntävälle viranomaiselle, missä vaiheessa järjestelmien perustana olevien toimintaprosessien validointi on;

                  12.

                  panee merkille, että tilintarkastustuomioistuimen mukaan yhteisyrityksen tietotekniikkahallinto ja -käytännöt ovat sen kokoon ja tehtäviin nähden riittäviä; korostaa kuitenkin, että tietoteknisen strategian suunnittelusykli, tietojen luokittelu luottamuksellisuuden ja yhtenäisyyden perusteella, toiminnan jatkuvuussuunnitelma sekä palautumissuunnitelma ovat jäljessä tavoitteista; kehottaa yhteisyritystä korjaamaan tilanteen ja toimittamaan vastuuvapauden myöntävälle viranomaiselle ajantasaistetun kertomuksen asiasta;

         Sisäinen tarkastus

                  13.

                  panee merkille, että yhteisyrityksen varainhoitoa koskevia säännöksiä ei ole vielä tarkistettu siten, että niihin sisältyisi maininta koko yleistä talousarviota koskevista komission sisäisen tarkastajan toimivaltuuksista;

                  14.

                  panee kuitenkin merkille, että yhteisyrityksen hallintoneuvosto hyväksyi komission sisäisen tarkastuksen toimenkuvauksen;

         Taloudellisen riippumattomuuden viivästyminen

                  15.

                  palauttaa mieliin, että yhteisyritys perustettiin helmikuussa 2008 mutta että se alkoi toimia itsenäisesti heinäkuussa 2010; on hyvin huolestunut siitä, että yhteisyritys on käyttänyt neljänneksen 31. joulukuuta 2017 päättyvän toimintansa kestosta taloudellisen itsenäisyyden saavuttamiseen; toteaa, että yhteisyritys kykeni suorittamaan maksuja toimintamäärärahoista vasta syyskuun 2010 jälkeen, kun komissio oli tehnyt toimintamäärärahoja koskevan käteissiirron yhteisyritykselle; korostaa, että nämä viivästykset eivät saisi kuitenkaan pitkittää yhteisyrityksen kymmenvuotista olemassaoloa, vaan niiden olisi kannustettava yhteisyrityksen johtoa puuttumaan ongelmiin ja saavuttamaan asetetut tavoitteet suunnitellun kymmenen vuoden ajanjakson aikana;

         Ehdotuspyyntö ja hankkeiden hallinnointi

         Ehdotuspyyntö vuodeksi 2010

                  16.

                  toteaa yhteisyritykseltä saamiensa tietojen perusteella, että ehdotuspyyntöön 3 on saatu paljon vastauksia; panee merkille, että on valittu kymmenen rahoitettavaa ehdotusta mutta että yhtätoista enimmäismäärän ylittävää hanketta ei voitu rahoittaa, koska käytettävissä olevat määrärahat olivat loppuneet;

         Ehdotuspyynnöt vuosiksi 2008 ja 2009

                  17.

                  on hyvin huolestunut ehdotuspyyntöön 1 (2008) ja ehdotuspyyntöön 2 (2009) sisältyvien hankkeiden hitaasta edistymisestä;

                  18.

                  toteaa yhteisyrityksen vuoden 2010 toimintakertomuksen perusteella, että ehdotuspyynnön 1 tilanne oli vuoden 2010 lopussa seuraava:

                              —

                              kaikkiaan 166 yhteistyökumppanista kuudella (3,6 prosentilla) ei ollut kansallista avustussopimusta, mikä johtui pääasiassa muutosten jälkeen meneillään olevasta paperisodasta

                              —

                              15,1 prosenttia yhteistyökumppaneista (25 pääasiassa italialaista kumppania) oli tehnyt kansallisen avustussopimuksen mutta ei ollut allekirjoittanut liittymislomaketta;

                  19.

                  toteaa yhteisyrityksen huomautusten perusteella, että sopimusten tekeminen edistyi vielä hitaammin, kun oli kyse ehdotuspyyntöön 2 sisältyvistä hankkeista, koska vain kuusi yhteisyrityksen avustussopimusta voitiin allekirjoittaa ennen vuoden 2010 loppua ja viisi jäljellä olevaa hanketta on viivästynyt seuraavista syistä:

                              —

                              kolmella hankkeella on italialaiset koordinaattorit, jotka yhä odottavat kansallisen säädöksen antamista eivätkä suostu tulemaan korvatuiksi muista maista peräisin olevilla yhteistyökumppaneilla

                              —

                              Smart-hanke on määritelty uudelleen Ranskan peruttua rahoituksen budjettileikkausten vuoksi useita kuukausia sen jälkeen, kun julkisten tahojen neuvosto oli päättänyt rahoituksesta

                              —

                              Mirandela-hanke oli valmis allekirjoitettavaksi, mutta vastuuhenkilö, jolla oli valtuudet allekirjoittaa sopimus, vaihdettiin viime hetkellä;

                  20.

                  toteaa vuotuisen toimintakertomuksen perusteella, että yhteisyritys suoritti ohjelman aloittamisesta vuoden 2010 loppuun mennessä yli 300 avustusmaksua, joiden yhteissumma oli 9 800 000 euroa; panee merkille, että yhteisyritys piti sopimus- ja maksutilannetta mahdottomana hyväksyä ja päätti toteuttaa toimia

                              —

                              varmistaakseen, että prosessiin osallistuvat yksiköt tuntevat menettelyt

                              —

                              selventääkseen tapahtumien kulkua ja rahoituksesta vastaavien kansallisten viranomaisten kanssa käytävää vaihtoa

                              —

                              määritelläkseen toteutettavat toimet ja nopeuttaakseen menettelyjä

                              —

                              seuratakseen edistymistä vierailemalla kansallisissa yksiköissä tilanteen tarkistamiseksi tai menettelyjen selventämiseksi;

                  21.

                  kehottaa yhteisyritystä toimittamaan vastuuvapauden myöntävälle viranomaiselle

                              —

                              tämänhetkistä tilannetta koskevan päivitetyn raportin ehdotuspyyntöjen 1 ja 2 mukaisia hankkeita koskevien sopimusten tekemisen ja avustusten maksamisen edistymisestä

                              —

                              arviointikertomuksen toimista, joita on toteutettu sopimuksenteko- ja maksuprosessin nopeuttamiseksi sekä toimien täytäntöönpanolla saavutetusta edistyksestä

                              —

                              tämänhetkistä tilannetta koskevan päivitetyn raportin ehdotuspyynnön 3 mukaisten hankkeiden sopimuksista ja maksuista;

         Toiminnan tuloksellisuus

                  22.

                  panee merkille vuotuisesta toimintakertomuksesta, että komission kertomus yhteisten teknologia-aloitteiden ARTEMIS ja ENIAC ensimmäisestä väliarvioinnista hyväksyttiin 16. joulukuuta 2010;

                  23.

                  korostaa, että väliarvioinnissa annettiin yhteisyritykselle seuraavat kolme suositusta:

                              —

                              ”vapaamatkustusongelman” ratkaisemiseksi yhteisyrityksen olisi luotava järjestelmä, jossa muut kuin osakkaina olevat edunsaajat maksavat osuuden unionin rahoitusosuudesta maksuna yhteisyrityksen kustannuksista;

                              —

                              arviointi- ja valintamenettelyjä olisi muutettava niin, että tuettavien hankkeiden rahoitus on paremmin sopusoinnussa ohjelman strategisten unionin tavoitteiden kanssa

                              —

                              jäsenvaltioiden ja toimialajärjestöjen olisi luotava yhteistyössä menettelyjä, joilla mahdollisille ehdotusten esittäjille voidaan antaa jo varhaisessa vaiheessa rakentavaa palautetta heidän mahdollisuuksistaan saada tukea;

                        pyytää yhteisyritystä tiedottamaan vastuuvapauden myöntävälle viranomaiselle toimista, joita on toteutettu ensimmäisen väliarvioinnin tulosten perusteella;

                  24.

                  panee merkille, että yhteisyritys katsoo toimintatalousarvionsa liian alhaisen käyttöasteen olevan tärkein tekijä, joka vaikuttaa sen kykyyn suorittaa tehtävänsä; toteaa, että yhteisyritys sitoutui tämän johdosta vuonna 2010 yksilöimään toimet, joilla tilanteeseen voitaisiin vaikuttaa myönteisesti; näitä toimia olivat muun muassa

                              —

                              strategisesti tärkeiden hankkeiden määrittelyn edistäminen

                              —

                              sellaisten kansallisten ohjelmien tunnistaminen, jotka hyötyisivät niiden toteuttamisesta Euroopan tasolla

                              —

                              uusien kansallisten rahoituselinten osallistuttaminen

                              —

                              Eureka-klusteri Catrenen ja yhteisyrityksen välillä jaetun rahoituksen optimointi;

                        pyytää yhteisyritystä tiedottamaan vastuuvapauden myöntävälle viranomaiselle näiden toimien täytäntöönpanon edistymisestä ja saavutetuista tuloksista;

                  25.

                  panee merkille komission ehdotuksen tutkimuksen ja innovoinnin puiteohjelman ”Horisontti 2020” (2014–2020) täytäntöönpanoa koskevasta erityisohjelmasta, jossa komissio esittää mahdollisuuden yhdistää ARTEMIS ja ENIAC yhdeksi aloitteeksi ja perustaa uusia yhteisyrityksiä Horisontti 2020 -ohjelman ”Yhteiskunnalliset haasteet” -osan täytäntöönpanoa varten; kehottaa komissiota tiedottamaan vastuuvapauden myöntävälle viranomaiselle säännöllisesti tästä asiasta;

         Isäntävaltion kanssa ei ole tehty sopimusta

                  26.

                  kehottaa toistamiseen yhteisyritystä tekemään Belgian kanssa pikaisesti sopimuksen toimistotiloista, erioikeuksista ja vapauksista sekä muusta Belgian isäntävaltiona sille antamasta tuesta perustamisasetuksen (EY) N:o 72/2008 mukaisesti;

         Yleisiä huomioita yhteisyrityksistä

                  27.

                  korostaa, että komissio on tähän mennessä perustanut seitsemän yhteisyritystä Euroopan unionin toiminnasta tehdyn sopimuksen 187 artiklan nojalla; panee merkille, että kuusi yhteisyritystä (IMI, ARTEMIS, ENIAC, Clean Sky, FCH ja ITER-F4E) toimivat tutkimusalalla komission tutkimuksen ja innovoinnin pääosaston ja tietoyhteiskunnan ja viestinten pääosaston alaisuudessa ja että yhdelle yhteisyritykselle on annettu tehtäväksi kehittää uusi ilmaliikenteen hallintajärjestelmä (SESAR) eli se toimii liikennealalla ja sen toimintaa valvoo liikenteen ja liikkumisen pääosasto;

                  28.

                  panee merkille, että yhteisyritysten varojen ohjeelliseksi kokonaismääräksi määritettiin koko toimintakaudelle 21 793 000 000 euroa;

                  29.

                  panee merkille, että unionin kokonaisosuudeksi yhteisyrityksistä määritettiin koko toimintakaudelle 11 489 000 000 euroa;

                  30.

                  panee merkille, että varainhoitovuonna 2010 Euroopan unionin osuus yhteisyritysten talousarviosta oli 505 000 000 euroa;

                  31.

                  kehottaa komissiota välittämään vastuuvapauden myöntävälle viranomaiselle vuosittain konsolidoidut tiedot kokonaisrahoituksesta, jonka kukin yhteisyritys saa vuosittain unionin yleisestä talousarviosta, jotta varmistetaan avoimuus ja selvyys unionin varojen käytöstä ja palautetaan eurooppalaisten veronmaksajien luottamus;

                  32.

                  panee tyytyväisenä merkille ARTEMIS-yhteisyrityksen aloitteen sisällyttää vuotuiseen toimintakertomukseensa tietoja meneillään olevien hankkeiden valvonnasta ja tarkastelusta; katsoo, että myös muiden yhteisyritysten olisi sovellettava tätä käytäntöä;

                  33.

                  palauttaa mieliin, että yhteisyritykset ovat julkis- ja yksityissektorin kumppanuuksia ja että näin ollen niissä yhdistyvät julkiset ja yksityiset intressit; katsoo, että näissä olosuhteissa eturistiriidan todennäköisyyttä ei pitäisi sivuuttaa vaan se pitäisi käsitellä asianmukaisesti; pyytääkin yhteisyrityksiä ilmoittamaan vastuuvapauden myöntävälle viranomaiselle varmennusmekanismeista, joita niiden rakenteissa on olemassa ja jotka mahdollistavat eturistiriitojen asianmukaisen hoidon ja estämisen;

                  34.

                  panee merkille, että yhteisyritykset ovat suhteellisen pieniä rakenteita ja että ne ovat keskittyneet maantieteellisesti, lukuun ottamatta yhteisyritystä ITERiä ja fuusioenergian kehittämistä varten; katsoo siksi, että niiden olisi yhdistettävä resurssejaan mahdollisuuksien mukaan;

                  35.

                  pyytää tilintarkastustuomioistuinta antamaan vastuuvapauden myöntävälle viranomaiselle tietoa siitä, mitä jatkotoimia on aiheutunut huomautuksista, joita se teki kunkin yhteisyrityksen osalta niiden varainhoitovuoden 2011 tilinpäätöksiä koskevissa kertomuksissaan;

                  36.

                  pyytää tilintarkastustuomioistuinta toimittamaan kohtuullisessa määräajassa parlamentille erityiskertomuksen lisäarvosta, jota yhteisyritysten perustamisesta on saatu unionin tutkimusta, teknologista kehitystyötä ja demonstrointia koskevien ohjelmien alalla; panee lisäksi merkille, että kyseisessä kertomuksessa olisi esitettävä myös arvio yhteisyritysten tehokkuudesta.

         (1)  EUVL C 368, 16.12.2011, s. 48.

         (2)  EYVL L 248, 16.9.2002, s. 1.

         (3)  EUVL L 30, 4.2.2008, s. 21.

         (4)  EYVL L 357, 31.12.2002, s. 72.


title: 2011/209/EU: Neuvoston päätös, annettu 28 päivänä helmikuuta 2011 , Amerikan yhdysvaltojen ja Euroopan unionin välisen yhteistyöpöytäkirjan NAT-I-9406 allekirjoittamisesta unionin puolesta ja sen väliaikaisesta soveltamisesta#Yhteistyöpöytäkirja NAT-I-9406 Amerikan yhdysvaltojen ja Euroopan unionin välillä

text:
               5.4.2011

               FI

               Euroopan unionin virallinen lehti

               L 89/1

         NEUVOSTON PÄÄTÖS,
   annettu 28 päivänä helmikuuta 2011,
   Amerikan yhdysvaltojen ja Euroopan unionin välisen yhteistyöpöytäkirjan NAT-I-9406 allekirjoittamisesta unionin puolesta ja sen väliaikaisesta soveltamisesta
   (2011/209/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä 218 artiklan 5 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Komissio on neuvotellut unionin puolesta Amerikan yhdysvaltojen ja Euroopan unionin välisen siviili-ilmailualan tutkimukseen ja kehittämiseen liittyvän yhteistyöpöytäkirjan NAT-I-9406, jäljempänä ’pöytäkirja’, ja sen SESAR–NextGEN-yhteistyötä maailmanlaajuisen yhteentoimivuuden kehittämiseksi koskevan liitteen 1, neuvoston 9 päivänä lokakuuta 2009 antaman neuvottelujen aloittamisen valtuuttavan päätöksen mukaisesti.

               (2)

               Pöytäkirja ja liite 1 parafoitiin 18 päivänä kesäkuuta 2010.

               (3)

               Pöytäkirja ja liite 1 olisi allekirjoitettava ja niitä olisi sovellettava väliaikaisesti siihen saakka, kun pöytäkirjan tekemistä varten tarvittavat menettelyt on saatettu päätökseen.

               (4)

               Menettelytavat, jotka koskevat unionin osallistumista pöytäkirjalla perustettavan sekakomitean toimintaan, riitojen ratkaisemista ja pöytäkirjan liitteiden ja lisäysten voimassaolon päättymistä, olisi vahvistettava,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään Amerikan yhdysvaltojen ja Euroopan unionin välisen yhteistyöpöytäkirjan NAT-I-9406 ja sen liitteen 1 allekirjoittaminen unionin puolesta sillä varauksella, että pöytäkirja tehdään myöhemmin.
   Pöytäkirjan ja liitteen 1 tekstit on liitetty tähän päätökseen.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa pöytäkirja ja sen liite 1 unionin puolesta.
   3 artikla
   Ennen pöytäkirjan voimaantuloa unioni soveltaa sitä väliaikaisesti sen allekirjoittamispäivästä alkaen.
   4 artikla
   1.   Komissio, jota avustavat jäsenvaltioiden edustajat, edustaa unionia pöytäkirjan III artiklalla perustetussa sekakomiteassa.
   2.   Kuultuaan neuvoston nimittämää erityiskomiteaa komissio määrittää unionin kannan sekakomiteassa, muun muassa seuraavissa asioissa:

               a)

               uusien pöytäkirjan liitteiden ja lisäysten hyväksyminen;

               b)

               pöytäkirjan liitteisiin ja lisäyksiin tehtyjen muutosten hyväksyminen.

         5 artikla
   Komissio voi ryhtyä tarvittaviin toimiin pöytäkirjan II artiklan B kohdan sekä IV, V, VII ja VIII artiklan nojalla.
   6 artikla
   Komissio edustaa unionia pöytäkirjan XI artiklaan liittyvissä keskusteluissa.
   7 artikla
   Komissio antaa neuvostolle säännöllisesti tietoja pöytäkirjan täytäntöönpanosta.

      Tehty Brysselissä 28 päivänä helmikuuta 2011.

            Neuvoston puolesta

            Puheenjohtaja

         FELLEGI T.

      KÄÄNNÖS
      YHTEISTYÖPÖYTÄKIRJA
      NAT-I-9406 Amerikan yhdysvaltojen ja Euroopan unionin välillä

      Amerikan yhdysvallat ja Euroopan unioni KATSOVAT, että niillä on yhteinen päämäärä edistää ja kehittää yhteistyötä siviili-ilmailun tutkimuksen ja kehittämisen alalla; ja
      ne KATSOVAT, että tällainen yhteistyö kannustaa siviili-ilmailun kehittämiseen ja turvallisuuden parantamiseen Amerikan yhdysvaltojen ja Euroopan unionin välillä;
      TÄSTÄ SYYSTÄ Amerikan yhdysvallat ja Euroopan unioni (jäljempänä yhdessä ’osapuolet’ ja erikseen ’osapuoli’) sopivat toteuttavansa yhteisiä ohjelmia seuraavien ehtojen mukaisesti:

         I   artikla

         Tavoite

                  A.

                  Tässä yhteistyöpöytäkirjassa, sen liitteet ja lisäykset mukaan lukien, jäljempänä ’pöytäkirja’, vahvistetaan ehdot, joiden mukaisesti tehdään osapuolten välistä yhteistyötä siviili-ilmailun tutkimuksen ja kehittämisen edistämiseksi. Tätä tarkoitusta varten osapuolet voivat tarkoitukseen käytettävissä olevien varojen ja muiden resurssien puitteissa antaa käyttöön henkilöstöä, resursseja ja asiaan liittyviä palveluja yhteistyön toteuttamiseksi siten kuin tämän pöytäkirjan liitteissä ja lisäyksissä tarkemmin määrätään.

                  B.

                  Tämän pöytäkirjan tavoitteet voidaan saavuttaa tekemällä yhteistyötä seuraavilla aloilla:

                              1.

                              tietojen vaihto ohjelmista ja hankkeista, tutkimustuloksista ja julkaisuista;

                              2.

                              yhteisten analyysien tekeminen;

                              3.

                              tutkimus- ja kehittämisohjelmien ja -hankkeiden koordinointi ja toteuttaminen yhteisvoimin;

                              4.

                              tieteellisen ja teknisen henkilöstön vaihto;

                              5.

                              erityislaitteiden, ohjelmistojen sekä tutkimustoimia ja yhteentoimivuustutkimuksia koskevien järjestelmien vaihto;

                              6.

                              symposiumien ja konferenssien järjestäminen yhdessä; ja

                              7.

                              vastavuoroiset keskustelut, joiden tavoitteena on käynnistää yhteistoimia soveltuvissa kansainvälisissä elimissä.

                  C.

                  Osapuolet edistävät osallistumista tämän pöytäkirjan mukaisesti toteutettaviin yhteistoimiin lakiensa, määräystensä ja toimintatapojensa mukaisesti, mukaan lukien niiden mahdolliset muutokset, ja niin laajalti kuin on käytännössä mahdollista, jotta tarjottaisiin vertailukelpoiset mahdollisuudet osallistua tutkimus- ja kehitystoimintaan. Osapuolet lähettävät vastavuoroisesti osallistujia yhteistoimiin seuraavien periaatteiden mukaisesti:

                              1.

                              molemminpuolinen etu;

                              2.

                              vertailukelpoiset mahdollisuudet osallistua yhteistoimiin;

                              3.

                              oikeudenmukainen ja tasapuolinen kohtelu;

                              4.

                              yhteistoimiin mahdollisesti vaikuttavien tietojen oikea-aikainen vaihto; ja

                              5.

                              avoimuus.

                  D.

                  Tällaiset yhteistoimet toteutetaan II artiklassa määriteltyjen erityisten liitteiden ja lisäysten mukaisesti.

         II   artikla

         Täytäntöönpano

                  A.

                  Tämä pöytäkirja pannaan täytäntöön siihen liitettävien erityisten liitteiden ja lisäysten avulla. Näissä liitteissä ja lisäyksissä määrätään tarvittaessa yhteistyön luonteesta ja kestosta tiettyä alaa tai tarkoitusta varten, teollis- ja tekijänoikeuksista, vastuukysymyksistä, rahoituksesta, kustannusten jakamisesta ja muista asiaan liittyvistä kysymyksistä. Jos jonkin liitteen tai lisäyksen määräysten ja tämän pöytäkirjan määräysten välillä on ristiriitaa, pöytäkirjan määräyksiä sovelletaan ensisijaisesti, jollei niissä nimenomaisesti määrätä toisin.

                  B.

                  Amerikan yhdysvaltojen ja Euroopan unionin edustajat tapaavat säännöllisesti voidakseen

                              1.

                              keskustella uutta yhteistoimintaa koskevista ehdotuksista; ja

                              2.

                              tarkastella tämän pöytäkirjan liitteen tai lisäyksen perusteella aloitettujen käynnissä olevien toimien edistymistä.

                  C.

                  Tämän pöytäkirjan mukaisten yhteistoimien yhteensovittamisesta ja helpottamisesta huolehtii Amerikan yhdysvaltojen hallituksen puolesta Yhdysvaltojen ilmailuhallinto (Federal Aviation Administration, FAA) ja Euroopan unionin puolesta Euroopan komissio.

                  D.

                  Tämän pöytäkirjan koordinoinnista ja hallinnoinnista vastaavat yksiköt, joille kaikki tämän pöytäkirjan nojalla tehtävät pyynnöt on esitettävä, ovat seuraavat:

                              1.

                              Amerikan yhdysvallat:

                                          Federal Aviation Administration

                                          Office of International Aviation

                                          Wilbur Wright Bldg., 6th Floor, East

                                          600 Independence Ave., S.W.

                                          Washington, D.C.

                                          20591 – USA

                                          Puhelin: +1-202-385-8900

                                          Faksi: +1 202-267-5032

                              2.

                              Euroopan unioni:

                                          European Commission

                                          Directorate-General for Mobility and Transport

                                          Directorate for Air Transport

                                          1040 Brussels – Belgium

                                          Puhelin: +32-2-2968430

                                          Faksi: +32-2-2968353

                  E.

                  Erityisiin toimiin liittyvät teknisiä ohjelmia koskevat suhteet hoidetaan tämän pöytäkirjan liitteiden ja lisäysten mukaisesti.

         III   artikla

         Hallinnointi

                  A.

                  Osapuolet perustavat sekakomitean, jonka tehtävänä on varmistaa tämän pöytäkirjan toimivuus, ja joka kokoontuu säännöllisin väliajoin arvioimaan sen täytäntöönpanon tehokkuutta.

                  B.

                  Sekakomiteassa ovat edustettuina seuraavat tahot:

                              1.

                              Amerikan yhdysvallat, jota edustaa sen ilmailuhallinto Federal Aviation Administration FAA (yhteispuheenjohtajuus), ja

                              2.

                              Euroopan unioni, jota edustaa Euroopan komissio (yhteispuheenjohtajuus) ja jota avustavat Euroopan unionin jäsenvaltioiden edustajat.

                  C.

                  Sekakomitea voi kutsua erityisalojen asiantuntijoita osallistumaan kokouksiinsa tapauskohtaisesti. Sekakomitea voi perustaa teknisiä työryhmiä ja valvoa niiden toimintaa sekä valvoa liitteillä ja lisäyksillä perustettujen komiteoiden ja ryhmien toimintaa. Sekakomitea laatii ja hyväksyy sisäiset hallintomenettelynsä.

                  D.

                  Kaikki sekakomitean päätökset tehdään yksimielisesti sekakomitean muodostavien molempien osapuolten kesken. Päätökset tehdään kirjallisina ja sekakomiteassa olevien osapuolten edustajien on allekirjoitettava ne.

                  E.

                  Sekakomitea voi käsitellä mitä tahansa asiaa, joka liittyy tämän pöytäkirjan ja sen liitteiden ja lisäysten soveltamisalaan. Se vastaa erityisesti seuraavista tehtävistä:

                              1.

                              keskustelufoorumin tarjoaminen tämän pöytäkirjan ja sen liitteiden ja lisäysten alalla seuraavia kysymyksiä varten:

                                          a.

                                          tämän pöytäkirjan ja sen liitteiden ja lisäysten täytäntöönpanossa esiin nousevat tai siihen vaikuttavat kysymykset;

                                          b.

                                          yhteinen lähestymistapa uusien teknologioiden ja menettelyjen käyttöönottoon, tutkimus- ja arviointiohjelmiin sekä muihin yhteistä etua koskeviin aiheisiin; ja

                                          c.

                                          kumman tahansa osapuolen ehdotukset uusiksi määräyksiksi ja lainsäädännöksi, jotka voisivat vaikuttaa toisen osapuolen etuihin tämän pöytäkirjan ja sen liitteiden ja lisäysten soveltamisalalla;

                              2.

                              uusien liitteiden ja lisäysten hyväksyminen tähän pöytäkirjaan tarvittaessa;

                              3.

                              tämän pöytäkirjan liitteiden ja lisäysten muuttaminen tarvittaessa; ja

                              4.

                              muiden tämän pöytäkirjan muuttamista koskevien ehdotusten tekeminen osapuolille tarvittaessa.

         IV   artikla

         Henkilöstön vaihto

      Osapuolet voivat tarvittaessa vaihtaa teknistä henkilöstöä, joka toteuttaa tämän pöytäkirjan liitteissä tai lisäyksissä kuvattuja toimia. Kaikki tällainen vaihto on toteutettava tässä pöytäkirjassa tai sen liitteessä tai lisäyksissä vahvistettujen ehtojen mukaisesti. Osapuolten vaihtama tekninen henkilöstö suorittaa työnsä siten kuin liitteissä tai lisäyksissä täsmennetään. Tällainen henkilöstö voi olla Yhdysvaltojen tai Euroopan unionin virastojen henkilöstöä tai sopimussuhteista henkilöstöä sen mukaisesti kuin osapuolet sopivat.

         V   artikla

         Laitteiden lainajärjestelyt

      Osapuoli, jäljempänä ’lainan antaja’, voi lainata laitteita toiselle osapuolelle, jäljempänä ’lainan ottaja’, tämän pöytäkirjan liitteen tai lisäyksen perusteella. Kaikkeen laitteiden lainaamiseen sovelletaan seuraavia yleisiä määräyksiä, jollei liitteessä tai lisäyksessä toisin määrätä:

                  A.

                  Lainan antajan on ilmoitettava lainattavan laitteen arvo.

                  B.

                  Lainan ottaja ottaa laitteen vastuulleen ja hallintaansa lainan antajan laitoksessa, jonka osapuolet ovat liitteessä tai lisäyksessä nimenneet. Laite on lainan ottajan vastuulla ja hallinnassa siihen saakka, kun se palautetaan lainan antajalle jäljempänä olevan H kohdan mukaisesti.

                  C.

                  Lainan ottaja kuljettaa laitteet omalla kustannuksellaan osapuolten liitteessä tai lisäyksessä nimeämään laitokseen.

                  D.

                  Osapuolet tekevät yhteistyötä turvatakseen laitteiden kuljetukseen tarvittavat vientiluvat ja muut asiakirjat.

                  E.

                  Lainan ottaja on vastuussa laitteiden asentamisesta osapuolten liitteessä tai lisäyksessä nimeämään laitokseen. Lainan antaja auttaa tarvittaessa lainan ottajaa asentamaan lainatut laitteet molempien osapuolten hyväksymien ehtojen mukaisesti.

                  F.

                  Laina-ajan kuluessa lainan ottaja käyttää laitteita ja pitää ne asianmukaisessa kunnossa, varmistaa laitteiden jatkuvan käyttökelpoisuuden ja sallii lainan antajan tarkastuskäynnit kohtuullisena ajankohtana.

                  G.

                  Lainan antaja auttaa lainan ottajaa löytämään yleisten tarvikkeiden toimittajia ja harvinaisempia osia, joita ei ole helposti lainan ottajan saatavilla.

                  H.

                  Tämän pöytäkirjan sovellettavan liitteen tai lisäyksen voimassaolon päättyessä tai kun laitteiden käyttö on päättynyt, lainan ottaja palauttaa omalla kustannuksellaan laitteet lainan antajalle.

                  I.

                  Jos laitteet, jotka on lainattu tämän pöytäkirjan perusteella ja jotka ovat lainan ottajan vastuulla ja hallinnassa, katoavat tai vaurioituvat, lainan ottaja korjaa laitteet tai korvaa kadonneiden tai vaurioituneiden laitteiden arvon (jonka lainan antaja on A kohdan mukaisesti ilmoittanut) lainan antajan harkinnan mukaan.

                  J.

                  Tämän pöytäkirjan perusteella lainattavia laitteita saa käyttää ainoastaan tutkimus-, kehitys- ja validointitarkoituksiin, eikä niitä saa millään tavalla käyttää aktiiviseen siviili-ilmailuun tai muuhun toiminnalliseen käyttöön.

                  K.

                  Kaikkeen tämän pöytäkirjan nojalla tapahtuvaan teknologian, laitteiden tai muiden tarvikkeiden siirtoon sovelletaan osapuolten voimassa olevia lakeja ja toimintatapoja.

         VI   artikla

         Rahoitus

                  A.

                  Jollei tämän pöytäkirjan liitteissä tai lisäyksissä toisin määrätä, kumpikin osapuoli vastaa sille tämän pöytäkirjan nojalla harjoittamastaan toiminnasta aiheutuvista kustannuksista.

                  B.

                  Yhdysvallat on antanut tämän yhteistyöohjelman tunnistamiseksi tälle pöytäkirjalle numeron NAT-I-9406, jota on käytettävä viitteenä kaikessa tähän pöytäkirjaan liittyvässä kirjeenvaihdossa.

         VII   artikla

         Tietojen antaminen

                  A.

                  Lukuun ottamatta tilanteita, joissa sovellettava lainsäädäntö edellyttää tietojen antamista tai osapuolet ovat tehneet asiasta kirjallisen sopimuksen, osapuolet eivät anna tietoja eivätkä materiaalia, jotka liittyvät näihin tehtäviin tai tämän pöytäkirjan tai sen liitteiden tai lisäysten perusteella sovittuihin ohjelmiin, muille kolmansille tahoille kuin i) kyseisissä tehtävissä tai ohjelmissa mukana olevalle sopimussuhteiselle henkilöstölle tai alihankkijoille siinä määrin kuin se on tarpeen kyseisten tehtävien ja ohjelmien toteuttamisen kannalta tai ii) osapuolten julkisille viranomaisille.

                  B.

                  Mikäli toisen osapuolen tietoon tulee, että se ei lakiensa tai määräystensä johdosta voi tai ei todennäköisesti voi noudattaa tämän artiklan määräyksiä, jotka koskevat tietojen salassa pitämistä, sen on välittömästi ja ennen tietojen ilmaisemista ilmoitettava siitä toiselle osapuolelle. Sen jälkeen osapuolet neuvottelevat sopivasta toimintatavasta.

         VIII   artikla

         Teollis- ja tekijänoikeudet

                  A.

                  Osapuoli, joka luovuttaa henkistä omaisuutta (joihin tämän pöytäkirjan tarkoituksia varten luetaan analyysit, raportit, tietokannat, ohjelmistot, tietotaito, teknisesti ja kaupallisesti herkkä informaatio, tiedot, rekisterit sekä tällaiseen liittyvä dokumentaatio ja materiaali niiden muotoon tai tallennustapaan katsomatta) toisen osapuolen käyttöön tämän pöytäkirjan liitteiden tai lisäysten ehtojen mukaisesti, säilyttää kyseisen omaisuuden osalta itsellään ne teollis- ja tekijänoikeudet, jotka sillä luovuttamishetkellä oli. Asiakirjan tai muuta henkistä omaisuutta luovuttava osapuoli merkitsee asiakirjaan tai henkiseen omaisuuteen selvästi, tapauksen mukaan, tiedot luottamuksellisuudesta, (yksin)oikeuksista tai liikesalaisuudesta.

                  B.

                  Lukuun ottamatta tämän pöytäkirjan liitteessä tai lisäyksessä erikseen yksilöityjä tilanteita, henkistä omaisuutta tämän pöytäkirjan perusteella toiselta osapuolelta vastaanottava osapuoli:

                              1.

                              ei saa teollis- eikä tekijänoikeuksia henkiseen omaisuuteen, jonka se vastaanottaa toiselta osapuolelta; ja

                              2.

                              ei saa ilman toisen osapuolen kirjallista suostumusta antaa tietoja kyseisestä henkisestä omaisuudesta muulle kolmannelle taholle kuin tämän pöytäkirjan liitteeseen tai lisäykseen liittyvässä ohjelmassa mukana olevalle sopimussuhteiselle henkilöstölle tai alihankkijalle. Jos tietoja annetaan ohjelmassa mukana olevalle sopimussuhteiselle henkilöstölle tai alihankkijalle, tiedot antavan osapuolen on:

                                          a.

                                          huolehdittava siitä, ettei sopimussuhteinen henkilöstö tai alihankkija käytä henkistä omaisuutta muuhun kuin liitteessä tai lisäyksessä yksilöityihin tarkoituksiin; ja

                                          b.

                                          kiellettävä sopimussuhteista henkilöstöä tai alihankkijaa luovuttamasta henkistä omaisuutta edelleen muille kolmansille tahoille, jollei toinen osapuoli anna tällaiselle luovutukselle etukäteen kirjallista suostumusta.

                  C.

                  Jollei tämän pöytäkirjan liitteissä tai lisäyksissä toisin määrätä, osapuolet jakavat keskenään kaikki henkistä omaisuutta koskevat teollis- ja tekijänoikeudet, joita niille syntyy yhteisesti tämän pöytäkirjan ja sen liitteiden tai lisäysten perusteella.

                              1.

                              Molemmilla osapuolilla on yhtäläinen peruuttamaton oikeus jäljentää tällaista henkistä omaisuutta, laatia siihen perustuvaa materiaalia, levittää sitä julkisesti ja kääntää sitä muille kielille sillä edellytyksellä, ettei tällainen jäljentäminen, laatiminen, levittäminen tai kääntäminen vaikuta toisen osapuolen teollis- ja tekijänoikeuksiin. Molemmilla osapuolilla tai niiden täytäntöönpanevilla viranomaisilla on oikeus tarkastaa käännös ennen sen julkista levitystä.

                              2.

                              Tieteellisissä ja teknisissä julkaisuissa julkaistujen artikkeleiden sekä muiden kuin yksinoikeudella laadittujen tieteellisten raporttien ja kirjojen, jotka ovat syntyneet tämän pöytäkirjan ja sen liitteiden tai lisäysten perusteella tehdystä yhteistyöstä, kaikissa julkisesti levitetyissä jäljennöksissä on mainittava teoksen kirjoittajien nimet, ellei kirjoittaja nimenomaisesti kiellä nimensä mainitsemista.

                  D.

                  Jos osapuoli on eri mieltä asiakirjan tai muun henkisen omaisuuden nimeämisestä luottamukselliseksi, yksinoikeudelliseksi tai liikesalaisuudeksi toisen osapuolen sitä tämän pöytäkirjan liitteen tai lisäyksen perusteella pyytäessä, nimeämisestä eri mieltä olevan osapuolen on pyydettävä toiselta osapuolelta keskusteluja asian käsittelemiseksi. Keskustelut voidaan käydä sekakomitean tai muun vastaavan tämän pöytäkirjan liitteen tai lisäyksen nojalla mahdollisesti perustettavan komitean kokouksen yhteydessä.

         IX   artikla

         Koskemattomuus- ja vastuukysymykset

                  A.

                  Osapuolet käsittelevät tarvittaessa tämän pöytäkirjan perusteella suoritettaviin toimiin liittyviä koskemattomuus- ja vastuukysymyksiä asiaan sovellettavissa liitteissä ja lisäyksissä.

                  B.

                  Osapuolet sopivat, että kaikki tähän pöytäkirjaan ja sen liitteisiin ja lisäyksiin perustuvat toimet toteutetaan ammattimaisesti ja että ryhdytään kaikkiin kohtuudella vaadittaviin toimenpiteisiin kolmansille tahoille aiheutuvien riskien minimoimiseksi ja kaikkien turvallisuus- ja valvontavaatimusten täyttämiseksi.

         X   artikla

         Muutokset

                  A.

                  Osapuolet voivat muuttaa tätä pöytäkirjaa ja sen liitteitä ja lisäyksiä. Osapuolten on dokumentoitava kaikki tällaiset muutokset yksityiskohtaisesti kirjallisella sopimuksella, jonka osapuolet allekirjoittavat.

                  B.

                  Sekakomitean hyväksymät tämän pöytäkirjan liitteisiin tai lisäyksiin tehdyt muutokset tulevat voimaan tämän pöytäkirjan III artiklan D kohdassa tarkoitetulla sekakomitean päätöksellä, jonka sekakomitean puheenjohtajat allekirjoittavat osapuolten puolesta.

         XI   artikla

         Riitojen ratkaiseminen

      Osapuolet ratkaisevat kaikki tämän pöytäkirjan tai sen liitteiden tai lisäysten tulkintaa tai soveltamista koskevat riidat osapuolten välisin neuvotteluin. Osapuolet eivät saata tällaisia riitoja kansainvälisten tuomioistuinten tai kolmansien tahojen ratkaistaviksi.

         XII   artikla

         Voimaantulo ja päättyminen

                  A.

                  Tätä pöytäkirjaa sovelletaan sen voimaantuloon saakka väliaikaisesti sen allekirjoituspäivästä alkaen.

                  B.

                  Tämä pöytäkirja tulee voimaan päivänä, jona sopimuspuolet ovat ilmoittaneet kirjallisesti toisilleen, että pöytäkirjan voimaan saattamisen edellyttämät sisäiset menettelyt on saatettu päätökseen, ja pysyy voimassa kunnes sen voimassaolo päätetään.

                  C.

                  Sekakomitean tämän pöytäkirjan voimaantulon jälkeen hyväksymät liitteet tai lisäykset tulevat voimaan tämän pöytäkirjan III artiklan D kohdassa tarkoitetulla sekakomitean päätöksellä, jonka sekakomitean puheenjohtajat allekirjoittavat osapuolten puolesta.

                  D.

                  Kumpikin osapuoli voi päättää tämän pöytäkirjan tai sen liitteen tai lisäyksen voimassaolon milloin tahansa toiselle osapuolelle kuusikymmentä (60) päivää etukäteen annetulla kirjallisella ilmoituksella. Tämän pöytäkirjan voimassaolon päättäminen ei vaikuta V, VII, VIII ja IX artiklassa tarkoitettuihin osapuolten oikeuksiin ja velvoitteisiin. Kummallakin osapuolella on tämän pöytäkirjan tai sen liitteen tai lisäyksen voimassaolon päätyttyä satakaksikymmentä (120) päivää aikaa saattaa niihin liittyvä toiminta päätökseen. Tämän pöytäkirjan voimassaolon päättäminen päättää myös molempien osapuolten tämän pöytäkirjan perusteella tekemien liitteiden ja lisäysten voimassaolon.

         XIII   artikla

         Valtuutus

      Yhdysvallat ja Euroopan unioni hyväksyvät tämän pöytäkirjan määräykset asianmukaisesti valtuutettujen edustajiensa allekirjoituksella.

         Tehty Budapestissä kolmantena päivänä maaliskuuta vuonna kaksituhattayksitoista.

               Amerikan yhdysvaltojen puolesta

               Euroopan unionin puolesta

         LIITE 1
         YHTEISTYÖPÖYTÄKIRJAAN NAT-I-9406, TEHTY AMERIKAN YHDYSVALTOJEN JA EUROOPAN UNIONIN VÄLILLÄ SESAR–NEXTGEN-YHTEISTYÖSTÄ MAAILMANLAAJUISEN YHTEENTOIMIVUUDEN EDISTÄMISEKSI
         Euroopan unioni ja Amerikan yhdysvallat TOTEAVAT, että SESAR ja NextGEN ovat ilmaliikenteen hallintajärjestelmien uuden sukupolven kehittämistä koskevat Euroopan unionin ja Amerikan yhdysvaltojen ohjelmat;
         ne TOTEAVAT myös, että SESAR-ohjelman kehittämisvaihetta hallinnoimaan perustettiin 27 päivänä helmikuuta 2007 annetulla neuvoston asetuksella (EY) N:o 219/2007 SESAR-yhteisyritys;
         TÄMÄN VUOKSI Amerikan yhdysvallat ja Euroopan unioni, jäljempänä yhdessä ’osapuolet’ ja erikseen ’osapuoli’, ovat sopineet seuraavaa:

            I   artikla

            Tarkoitus

         Tämän liitteen tarkoituksena on panna täytäntöön Amerikan yhdysvaltojen ja Euroopan unionin välinen yhteistyöpöytäkirja NAT-I-9406, jäljempänä ’pöytäkirja’, määräämällä ehdoista, joiden mukaisesti osapuolet käynnistävät yhteistyön varmistaakseen niiden ilmaliikenteen hallintajärjestelmien nykyaikaistamisohjelmien, NextGENin ja SESARin, maailmanlaajuisen yhteentoimivuuden ottaen huomioon ilmatilan käyttäjien tarpeet sekä siviili- että sotilasilmailussa.

            II   artikla

            Määritelmät

         Tässä liitteessä ”validoinnilla” tarkoitetaan sen vahvistamista – koko kehittämisvaiheen ajan – että konseptin, järjestelmän ja menettelyt sisältävä ehdotettu ratkaisu vastaa sidosryhmien tarpeisiin.

            III   artikla

            Periaatteet

         NextGEN- ja SESAR-ohjelmien puitteissa ja pöytäkirjan I artiklan C kohdassa määrättyjen periaatteiden mukaisesti osapuolten on

                     A.

                     sallittava tarpeen mukaan toistensa julkishallinnon ja asianomaisen toimialan yksiköiden osallistuminen neuvoa-antaviin elimiin ja toimialan aloitteisiin voimassa olevien lakien ja määräysten sekä tällaisia elimiä ja aloitteita koskevien hallinnointisääntöjen mukaisesti;

                     B.

                     pyrittävä tarjoamaan toistensa toimialan edustajille mahdollisuuksia osallistua työohjelmiin ja saada käyttöönsä vastaavia tutkimus- ja kehitysohjelmia ja -hankkeita koskevaa tietoa ja tuloksia; ja

                     C.

                     tämän liitteen V artiklan nojalla perustetun korkean tason komitean avulla vastavuoroisesti yksilöitävä tämän liitteen lisäyksissä, jäljempänä ’lisäykset’, alat, joilla erityisesti tarjotaan osallistumismahdollisuuksia toisen osapuolen neuvoa-antaviin elimiin, aloitteisiin sekä tutkimusohjelmiin ja -hankkeisiin, ja erityisesti alat, joilla jatketaan korkean tason järjestelmämääritystä, esim. yhteentoimivuuden, rakennemääritysten ja teknisen perustan osalta.

               Korkean tason komitea valvoo tämän artiklan täytäntöönpanoa ja saattaa lisäykset ajan tasalle tarvittaessa.

            IV   artikla

            Toiminnan laajuus

         A.   Toiminnan tarkoituksena on edistää ilmaliikenteen hallinnan tutkimusta, kehittämistä ja validointia maailmanlaajuisen yhteentoimivuuden saavuttamiseksi. Tällaista työtä voi olla muun muassa tämän artiklan 1–5 kohdassa mainittu toiminta.
         1.   Läpileikkaavat toiminnot
         Läpileikkaaviin toimintoihin kuuluvat tehtävät, jotka eivät liity mihinkään erityiseen toiminnalliseen tai tekniseen kehittämiseen mutta joilla on tiettyjä sidoksia kautta SESAR- ja NextGEN-ohjelmien. Näillä toiminnoilla on yhteistyölle erityistä merkitystä, koska toisistaan poikkeavilla lähestymistavoilla saattaa olla kauaskantoisia käytännön vaikutuksia yhdenmukaistamiseen ja yhteentoimivuuteen. Tällä alueella osapuolten aikomuksena on käsitellä seuraavia asioita:

                     a.

                     toimintakonsepti ja etenemissuunnitelma;

                     b.

                     porrastusmenetelmät;

                     c.

                     etenemissuunnitelman laatiminen standardisoinnille ja sääntelylle, jotta helpotettaisiin toteutuksen samanaikaisuutta;

                     d.

                     liiketoimintaa ja investointeja koskevat suunnitelmat;

                     e.

                     ympäristö;

                     f.

                     teknisten pyrkimysten koordinointi maailmanlaajuisen ja ICAOn standardisointityön tukemiseksi ilmaliikenteen hallinnan nykyaikaistamisen alalla;

                     g.

                     avioniikan kehityssuunnitelmien samanaikaistaminen ja johdonmukaistaminen, jotta varmistetaan ilmatilan käyttäjille paras mahdollinen taloudellinen tehokkuus; ja

                     h.

                     sellaisten teknisten ja toiminnallisten muutosten koordinoitu toteuttaminen, joilla saavutetaan/pidetään yllä ilmatilan käyttäjän kannalta saumaton toiminta.

               2.   Tietojen hallinta
         Tietojen hallinnan keskeisenä tarkoituksena on varmistaa tarkan ja olennaisen ilmaliikenteen hallintaan liittyvän tiedon oikea-aikainen jakaminen sidosryhmien keskuudessa saumattomasti (yhteentoimivuus), turvallisesti ja yhteistä päätöksentekoa tukevalla tavalla. Tällä alueella osapuolten aikomuksena on käsitellä seuraavia asioita:

                     a.

                     järjestelmänlaajuisen tietojen hallinnan (System Wide Information Management, SWIM) yhteentoimivuus;

                     b.

                     ilmailutiedotuksen hallinnan (Aeronautical Information Management, AIM) yhteentoimivuus; ja

                     c.

                     säätietojen vaihto.

               3.   Lentoratojen hallinta
         Lentoratojen hallinta kattaa neliulotteisten lentoratatietojen vaihdon ilma-alusten sekä ilma-aluksen ja maa-aseman välillä, mikä edellyttää terminologian, määrittelyn ja lentoja koskevan tiedonvaihdon johdonmukaisuutta kaikkina aikoina ja lennon kaikissa vaiheissa. Tällä alueella osapuolten aikomuksena on käsitellä seuraavia asioita:

                     a.

                     yhteinen lentoratojen määrittely ja niitä koskevien tietojen vaihto;

                     b.

                     lentojen suunnittelu ja dynaaminen lentosuunnitelmien päivitys;

                     c.

                     liikenteen hallinta (mukaan lukien lentoratojen integrointi ja ennakointi);

                     d.

                     miehittämättömien ilma-alusten (Unmanned Aircraft Systems, UAS) integrointi ilmaliikenteen hallintajärjestelmiin; ja

                     e.

                     SESAR- ja NextGEN-toimintakonseptien, palvelumääritysten ja sovellusten lähentäminen, mukaan lukien neliulotteista lentoratojen määritystä ja vaihdettavien tietojen muotoa koskevat toiminnot.

               4.   Viestintä, suunnistus, valvonta (Communications, Navigation, Surveillance (CNS)) ja ilma-alusten laitteistojen yhteentoimivuus
         CNS ja ilma-alusten laitteistojen yhteentoimivuus sisältävät ilma-aluksissa olevien laitteistojen suunnittelun ja keskenään yhteentoimivien ilma/ilma- ja ilma/maa-sovellusten ja -järjestelmien kehittämisen. Tällä alueella osapuolten aikomuksena on käsitellä seuraavia asioita:

                     a.

                     ilma-alusten laitteistojen yhteentoimivuus, mukaan lukien:

                                 i.

                                 yhteentörmäysvaarasta ilmassa varoittava järjestelmä (Airborne Collision Avoidance System, ACAS);

                                 ii.

                                 avioniikan kehityssuunnitelma; ja

                                 iii.

                                 porrastuksen säilyttämisessä avustavat ilma-aluksen järjestelmät (Airborne Separation Assistance Systems, ASAS), joita käytetään porrastukseen ilma-alusten välillä sekä ilma-aluksen ja maassa olevien esteiden välillä;

                     b.

                     viestintä, mukaan lukien:

                                 i.

                                 tiedonsiirtopalvelut ja -teknologia; ja

                                 ii.

                                 joustava viestintäarkkitehtuuri;

                     c.

                     suunnistus, mukaan lukien:

                                 i.

                                 suorituskykyyn perustuva suunnistus (Performance Based Navigation, PBN); ja

                                 ii.

                                 maailmanlaajuisen satelliittinavigointijärjestelmän (Global Navigation Satellite Systems, GNSS) sovellukset reitillä ja lähestymisvaiheessa, mukaan lukien pystysuuntaopastettu lähestyminen;

                     d.

                     valvonta, mukaan lukien:

                                 i.

                                 automatiikkaan perustuvan valvonnan (Automatic Dependent Surveillance, ADS) palvelut ja teknologia; ja

                                 ii.

                                 maaliikenteen valvonta.

               5.   Yhteisesti toteutettavat hankkeet
         Yhteisesti toteutettaviin hankkeisiin sisältyy tapauskohtaisia erityishankkeita, joiden osalta osapuolet katsovat, että tarvitaan keskitettyä koordinointia ja yhteistyötä. Tällä alueella osapuolten aikomuksena on käsitellä seuraavia asioita:

                     a.

                     Atlantin yhteentoimivuusaloite päästöjen vähentämiseksi (Atlantic Interoperability Initiative to Reduce Emissions, AIRE); ja

                     b.

                     ilma-alusten seurannan ja paikantamisen parantaminen valtamerten ja syrjäisten seutujen yllä.

               B.   Osapuolet tuottavat tarvittaessa vastavuoroisesti joko erikseen tai yhdessä keskenään jaettaviksi ilmaliikenteen hallinnan teknisiin tai toiminnallisiin näkökohtiin liittyviä käyttökonseptikuvauksia, malleja, prototyyppejä, arviointeja, validointeja ja vertailututkimuksia. Arviointeihin ja validointeihin voidaan käyttää monenlaisia keinoja, kuten simulointeja ja kokeiluja todellisessa ympäristössä.

            V   artikla

            Hallinnointi

         Käytettävissä olevien varojen mukaan osapuolet käynnistävät ja johtavat hankkeita ja toimia ja varmistavat, että käynnissä oleva työ on käytännönläheistä, pysyy aikataulussaan ja pyrkii tuloksiin. Tämän varmistamiseksi perustetaan seuraavat hallinnointitasot:

                     A.

                     Perustetaan korkean tason komitea, johon kuuluu sama määrä osallistujia Euroopan komissiosta, jota voi avustaa SESAR-yhteisyritys, ja Yhdysvaltojen ilmailuhallinnosta FAA:sta.

                                 1.

                                 Korkean tason komitean puheenjohtajina toimivat yhdessä yksi Euroopan komission edustaja ja yksi FAA:n edustaja. Korkean tason komitea kokoontuu vähintään kerran vuodessa seuraavia tehtäviä varten:

                                             a.

                                             SESAR–NextGEN-yhteistyön valvonta;

                                             b.

                                             saavutettujen tulosten arviointi;

                                             c.

                                             uusien hankkeiden ja toimien käynnistämisestä päättäminen jäljempänä määritellyn koordinointikomitean ehdotuksen perusteella;

                                             d.

                                             uusien lisäysten tekemisestä tähän liitteeseen tai tämän liitteen lisäysten muuttamisesta päättäminen; tällaiset päätökset on toimitettava sekakomitean hyväksyttäviksi pöytäkirjan III artiklan D kohdan mukaisesti;

                                             e.

                                             ohjeistuksen antaminen jäljempänä määritellylle koordinointikomitealle; ja

                                             f.

                                             tämän liitteen III artiklan täytäntöönpanon seuranta ja tarvittaessa kuulemisten järjestäminen toimialan osallistumismekanismeista tai asioiden vieminen pöytäkirjan nojalla perustetun sekakomitean käsiteltäviksi.

                                 2.

                                 Korkean tason komitea vahvistaa omat työmenettelynsä ja tekee kaikki päätöksensä puheenjohtajuuden jakavien osapuolten välisessä yhteisymmärryksessä.

                                 3.

                                 Korkean tason komitea raportoi pöytäkirjan III artiklan nojalla perustetulle sekakomitealle.

                     B.

                     Perustetaan koordinointikomitea, joka koostuu tarvittavasta, rajallisesta määrästä osallistujia sekä SESAR-yhteisyrityksestä että FAA Air Traffic Organization -yksiköstä (ilmaliikennepalvelusta vastaava FAA:n yksikkö); kumpikin voi käyttää apuna asiantuntijoita.

                                 1.

                                 Koordinointikomitean puheenjohtajina toimivat yhdessä yksi SESAR- yhteisyrityksen edustaja ja yksi FAA Air Traffic Organization -yksikön edustaja. Koordinointikomitea kokoontuu vähintään kaksi kertaa vuodessa seuraavia tehtäviä varten:

                                             a.

                                             käynnissä olevien yhteishankkeiden ja -toimien edistymisen seuranta lisäyksissä määritellyn mukaisesti;

                                             b.

                                             lisäysten tehokkaan toimeenpanon varmistaminen jäljempänä määriteltyjen työryhmien kautta;

                                             c.

                                             tämän liitteen III artiklan tehokkaan täytäntöönpanon varmistaminen;

                                             d.

                                             raporttien valmistelu korkean tason komitealle; ja

                                             e.

                                             korkean tason komitealle tehtävien ehdotusten harkitseminen, mukaan lukien ehdotukset tämän liitteen uusiksi lisäyksiksi tai olemassa olevien lisäysten muuttamiseksi.

                                 2.

                                 Koordinointikomitea vahvistaa omat työmenettelynsä ja tekee kaikki päätöksensä puheenjohtajuuden jakavien osapuolten välisessä yhteisymmärryksessä.

                     C.

                     Perustetaan työryhmä kutakin lisäyksissä kuvattua erityishanketta tai tointa varten. Kukin työryhmä koostuu tarvittavasta, rajallisesta määrästä osallistujia. Työryhmät kokoontuvat tarpeen mukaan, noudattavat koordinointikomitean ohjeita ja raportoivat sille säännöllisesti.

            VI   artikla

            Koskemattomuus- ja vastuukysymykset

         Osapuolet käsittelevät tarvittaessa tämän liitteen perusteella suoritettaviin toimiin liittyviä koskemattomuus- ja vastuukysymyksiä asiaan sovellettavassa lisäyksessä.

            VII   artikla

            Täytäntöönpano

         A.   Kaikki tämän liitteen perusteella tehtävä työ kuvataan lisäyksissä, joista voimaan tullessaan tulee osa tätä liitettä.
         B.   Kullekin lisäykselle annetaan järjestysnumero, ja kuhunkin lisäykseen sisältyy kuvaus työstä, johon osapuolet tai niiden kyseistä työtä varten nimeämät yksiköt ryhtyvät; mukaan lukien työn tekopaikka ja suunniteltu kesto, työn tekemiseen tarvittava henkilöstö ja muut resurssit, kustannusarvio sekä muu työhön liittyvä olennainen tieto.

            VIII   artikla

            Rahoitus

         Tämän liitteen perusteella tehtävän työn rahoituksessa noudatetaan pöytäkirjan VI artiklan määräyksiä.

            IX   artikla

            Yhteystiedot

         A.   Tämän liitteen koordinoinnista ja hallinnoinnista vastaavat seuraavat yksiköt:

                     1.

                     Amerikan yhdysvallat:

                                 Africa, Europe & Middle East Office, AEU-10

                                 Federal Aviation Administration

                                 Wilbur Wright Bldg., 6th Floor, East

                                 600 Independence Avenue, S.W.

                                 Washington, D.C. 20591 –

                                 USA

                                 Puhelin: +1 202-385-8905

                                 Faksi: +1 202-267-5032

                     2.

                     Euroopan unioni:

                                 Single European Sky and ATC Modernisation Unit

                                 Directorate-General for Mobility and Transport

                                 Directorate for Air Transport

                                 European Commission

                                 Rue De Mot 24

                                 1040 Brussels –

                                 Belgium

                                 Puhelin: +32 2 296 84 30

                                 Faksi: +32 2 296 83 53

               B.   Erityisiin toimiin liittyvät teknisiä ohjelmia koskevat suhteet hoidetaan tämän liitteen lisäysten mukaisesti.

            X   artikla

            Voimaantulo ja päättyminen

         A.   Tätä liitettä sovelletaan sen voimaantuloon saakka väliaikaisesti sen allekirjoituspäivästä alkaen.
         B.   Tämä liite tulee voimaan päivänä, jona sopimuspuolet ovat ilmoittaneet kirjallisesti toisilleen, että sen voimaan saattamisen edellyttämät sisäiset menettelyt on saatettu päätökseen, ja pysyy voimassa kunnes sen voimassaolo päätetään pöytäkirjan XII artiklan mukaisesti. Tämän liitteen voimassaolon päättäminen päättää myös kaikkien osapuolten tämän liitteen perusteella tekemien lisäysten voimassaolon.

            XI   artikla

            Valtuutus

         Amerikan Yhdysvallat ja Euroopan unioni hyväksyvät tämän liitteen määräykset asianmukaisesti valtuutettujen edustajiensa allekirjoituksella.

            Tehty Budapestissä kolmantena päivänä maaliskuuta vuonna kaksituhattayksitoista.

                  Amerikan yhdysvaltojen puolesta

                  Euroopan unionin puolesta


title: 2012/804/EU: Euroopan parlamentin päätös, annettu 23 päivänä lokakuuta 2012 , vastuuvapauden myöntämisestä Euroopan ympäristökeskuksen talousarvion toteuttamisesta varainhoitovuonna 2010#Euroopan parlamentin päätöslauselma, annettu 23 päivänä lokakuuta 2012 , joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan ympäristökeskuksen talousarvion toteuttamisesta varainhoitovuonna 2010

text:
               20.12.2012

               FI

               Euroopan unionin virallinen lehti

               L 350/89

         EUROOPAN PARLAMENTIN PÄÄTÖS,
   annettu 23 päivänä lokakuuta 2012,
   vastuuvapauden myöntämisestä Euroopan ympäristökeskuksen talousarvion toteuttamisesta varainhoitovuonna 2010
   (2012/804/EU)
   EUROOPAN PARLAMENTTI, joka

               —

               ottaa huomioon Euroopan ympäristökeskuksen lopullisen tilinpäätöksen varainhoitovuodelta 2010,

               —

               ottaa huomioon tilintarkastustuomioistuimen kertomuksen Euroopan ympäristökeskuksen tilinpäätöksestä varainhoitovuodelta 2010 sekä keskuksen vastaukset (1),

               —

               ottaa huomioon neuvoston 21. helmikuuta 2012 antaman suosituksen (06083/2012 – C7-0051/2012),

               —

               ottaa huomioon vastuuvapauden myöntämistä varainhoitovuodelta 2010 koskevan päätöksen lykkäämisestä 10. toukokuuta 2012 tekemänsä päätöksen (2), sen liitteenä olevan päätöslauselman sekä Euroopan ympäristökeskuksen toiminnanjohtajan vastaukset,

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (3) ja erityisesti sen 185 artiklan,

               —

               ottaa huomioon Euroopan ympäristökeskuksen sekä ympäristöä koskevan Euroopan tieto- ja seurantaverkoston perustamisesta 7. toukokuuta 1990 annetun neuvoston asetuksen (ETY) N:o 1210/90 (4) ja erityisesti sen 13 artiklan,

               —

               ottaa huomioon Euroopan ympäristökeskuksesta sekä ympäristöä koskevasta Euroopan tieto- ja seurantaverkostosta 23. huhtikuuta 2009 annetun Euroopan parlamentin ja neuvoston asetuksen (EY) N:o 401/2009 (5) ja erityisesti sen 13 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 (6) 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 ja erityisesti sen 94 artiklan,

               —

               ottaa huomioon Euroopan parlamentin, neuvoston ja komission kesäkuussa 2012 hyväksymän yhteisen julkilausuman hajautetuista erillisvirastoista ja sen liitteenä olevan yhteisen lähestymistavan, jotka perustuvat hajautettuja erillisvirastoja käsittelevän, maaliskuussa 2009 perustetun toimielinten välisen työryhmän työhön, sekä erityisesti yhteisen lähestymistavan hallintoa, toimintaa, suunnittelua, vastuuvelvollisuutta ja avoimuutta koskevat osiot,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan toisen mietinnön sekä ympäristön, kansanterveyden ja elintarvikkeiden turvallisuuden valiokunnan lausunnon (A7-0300/2012),

               1.

               myöntää Euroopan ympäristökeskuksen toiminnanjohtajalle vastuuvapauden keskuksen talousarvion toteuttamisesta varainhoitovuonna 2010;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan ympäristökeskuksen toiminnanjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 366, 15.12.2011, s. 57.

      (2)  EUVL L 286, 17.10.2012, s. 356.

      (3)  EYVL L 248, 16.9.2002, s. 1.

      (4)  EYVL L 120, 11.5.1990, s. 1.

      (5)  EUVL L 126, 21.5.2009, s. 13.

      (6)  EYVL L 357, 31.12.2002, s. 72.

      EUROOPAN PARLAMENTIN PÄÄTÖSLAUSELMA,
      annettu 23 päivänä lokakuuta 2012,
      joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan ympäristökeskuksen talousarvion toteuttamisesta varainhoitovuonna 2010
      EUROOPAN PARLAMENTTI, joka

                  —

                  ottaa huomioon Euroopan ympäristökeskuksen lopullisen tilinpäätöksen varainhoitovuodelta 2010,

                  —

                  ottaa huomioon tilintarkastustuomioistuimen kertomuksen Euroopan ympäristökeskuksen tilinpäätöksestä varainhoitovuodelta 2010 sekä keskuksen vastaukset (1),

                  —

                  ottaa huomioon neuvoston 21. helmikuuta 2012 antaman suosituksen (06083/2012 – C7-0051/2012),

                  —

                  ottaa huomioon vastuuvapauden myöntämistä varainhoitovuodelta 2010 koskevan päätöksen lykkäämisestä 10. toukokuuta 2012 tekemänsä päätöksen (2), sen liitteenä olevan päätöslauselman sekä Euroopan ympäristökeskuksen toiminnanjohtajan vastaukset,

                  —

                  ottaa huomioon Euroopan unionin toiminnasta tehdyn sopimuksen 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (3) ja erityisesti sen 185 artiklan,

                  —

                  ottaa huomioon Euroopan ympäristökeskuksen sekä ympäristöä koskevan Euroopan tieto- ja seurantaverkoston perustamisesta 7. toukokuuta 1990 annetun neuvoston asetuksen (ETY) N:o 1210/90 (4) ja erityisesti sen 13 artiklan,

                  —

                  ottaa huomioon Euroopan ympäristökeskuksesta sekä ympäristöä koskevasta Euroopan tieto- ja seurantaverkostosta 23. huhtikuuta 2009 annetun Euroopan parlamentin ja neuvoston asetuksen (EY) N:o 401/2009 (5) ja erityisesti sen 13 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 (6) 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 ja erityisesti sen 94 artiklan,

                  —

                  ottaa huomioon Euroopan parlamentin, neuvoston ja komission kesäkuussa 2012 hyväksymän yhteisen julkilausuman hajautetuista erillisvirastoista ja sen liitteenä olevan yhteisen lähestymistavan, jotka perustuvat hajautettuja erillisvirastoja käsittelevän, maaliskuussa 2009 perustetun toimielinten välisen työryhmän työhön, sekä erityisesti yhteisen lähestymistavan hallintoa, toimintaa, suunnittelua, vastuuvelvollisuutta ja avoimuutta koskevat osiot,

                  —

                  ottaa huomioon työjärjestyksen 77 artiklan ja liitteen VI,

                  —

                  ottaa huomioon talousarvion valvontavaliokunnan toisen mietinnön sekä ympäristön, kansanterveyden ja elintarvikkeiden turvallisuuden valiokunnan lausunnon (A7-0300/2012),

                  A.

                  ottaa huomioon, että parlamentti lykkäsi 10. toukokuuta 2012 päätöstään vastuuvapauden myöntämisestä Euroopan ympäristökeskukselle ja keskuksen tilien päättämisestä varainhoitovuodelta 2010;

                  B.

                  toteaa, että keskus antoi vastuuvapauden myöntävälle viranomaiselle vastauksia 24. toukokuuta, 15. kesäkuuta ja 3. heinäkuuta 2012 päivätyissä kirjeissä; ottaa huomioon, että keskuksen johtokunta antoi vastuuvapauden myöntävälle viranomaiselle 6. kesäkuuta 2012 päivätyssä kirjeessä tietoa toimenpiteistä, jotka on toteutettu sen jälkeen, kun vastuuvapauden myöntämistä oli lykätty,

                  C.

                  toteaa, että Euroopan parlamentin myöntämä vastuuvapaus on pätevä väline arvioida unionin tukien asianmukaista käyttöä tosiasiallisten ja olennaisten seikkojen perusteella; palauttaa tässä yhteydessä mieliin voimassa olevat säännöt eli Euroopan yhteisöjen virkamiehiin sovellettavat henkilöstösäännöt ja Euroopan yhteisöjen muuhun henkilöstöön sovellettavat palvelussuhteen ehdot, Euroopan yhteisöjen yleiseen talousarvioon sovellettavan varainhoitoasetuksen, keskuksen perustamisasetuksen ja sen soveltamat erityiset politiikat ja menettelyt;

                  D.

                  ottaa huomioon, että keskuksen määrärahat vuonna 2010 olivat 50 600 000 euroa eli 26 prosenttia suuremmat kuin vuonna 2009; ottaa huomioon, että unionin maksuosuus keskuksen talousarvioon vuonna 2010 oli 35 258 000 euroa, kun se oli 34 560 000 euroa vuonna 2009, mikä merkitsee 2 prosentin lisäystä;

                  1.

                  on aina suhtautunut myönteisesti keskuksen työhön, sillä se tarjoaa luotettavaa ja riippumatonta asiantuntijatietoa kaikille unionin toimielimille, jäsenvaltioille ja päätöksentekoelimille, ja odottaa tällaista ammattilaisuutta myös tulevaisuudessa;

                  2.

                  panee merkille, että keskuksen talousarvion sidottujen määrärahojen käyttöaste oli 100 prosenttia ja maksumäärärahojen käyttöaste 90,75 prosenttia;

                  3.

                  viittaa hajautetuista erillisvirastoista annetun Euroopan parlamentin, neuvoston ja komission yhteisen julkilausuman liitteenä olevan yhteisen lähestymistavan 16 kohtaan; odottaa, että toiminnanjohtajan nimittämisessä kesäkuussa 2013 noudatetaan avointa ja läpinäkyvää valintamenettelyä, joka takaa hakijoiden seikkaperäisen arvioinnin ja riippumattomuuden korkean tason, sanotun kuitenkaan rajoittamatta keskuksen riippumattomuutta; ehdottaa sen vuoksi, että hakijoiden kuuleminen asiasta vastaavissa parlamentin valiokunnissa olisi osa toiminnanjohtajan tehtävää koskevaa nimitysmenettelyä;

         Talousarvio- ja varainhallinto

                  4.

                  muistuttaa, että keskus peitti rakennuksensa viiden kuukauden ajaksi (toukokuun 22. päivästä 2010 lokakuuhun 2010) 294 641 euroa maksaneella viherjulkisivulla ja ettei julkista tarjouskilpailua järjestetty;

                  5.

                  muistuttaa, että viherjulkisivuun liittyvien kustannusten kattamiseksi budjettikohtaan 2140 ”Tilojen kunnostus” siirrettiin 180 872 euroa budjettikohdasta 2100 ”Vuokrat”9. huhtikuuta 2010;

                  6.

                  kehottaakin keskusta vahvistamaan selkeät sisäiset säännöt, jotka koskevat varainhoitoasetuksen soveltamissääntöjen 126 artiklan 1 kohdan b alakohdan soveltamista; panee merkille, että johtokunta on päättänyt toteuttaa poikkeuksellisten menojen ennakkotarkastuksia;

                  7.

                  on vakaasti sitä mieltä, että on ryhdyttävä tarvittaviin toimenpiteisiin, mikäli nykyisiä sääntöjä ei noudateta; katsoo, että tällaisissa tapauksissa keskuksen olisi laadittava tarkan aikataulun sisältävä toimintasuunnitelma puutteiden korjaamiseksi, ja Euroopan parlamentin olisi seurattava tämän suunnitelman täytäntöönpanoa ja näitä ongelmia olisi käsiteltävä muuttamalla nykyisiä sääntöjä ja määräyksiä mahdollisten porsaanreikien poistamiseksi;

         Henkilöresurssit

                  8.

                  panee merkille, että keskuksen tiloissa työskenteli kaksitoista vierailevaa tutkijaa, mutta se jätti julkaisematta heistä yhdentoista ansioluettelot, joihin olisi pitänyt sisältyä ainakin koulutus ja työkokemus; panee merkille johtokunnan lausunnon, jonka mukaan vierailevien tutkijoiden valintaa ja toimintaa koskevia sääntöjä lujitetaan, jotta voidaan parantaa selkeyttä ja avoimuutta, ja vierailevien tutkijoiden työskentelyä koskevia keskuksen nykyisiä periaatteita tarkastellaan parhaillaan;

                  9.

                  muistuttaa, että kesäkuusta 2010 huhtikuuhun 2011 saakka keskuksen toiminnanjohtaja on ollut hallituksen ja kansainvälisen neuvonantajaryhmän jäsenenä kansainvälisessä yleishyödyllisessä ympäristöalan Earthwatch-järjestössä, ja hänen on virheellisesti kerrottu toimineen Worldwatch Europe -instituutissa eurooppalaisen neuvonantajaryhmän jäsenenä; panee merkille, että toiminnanjohtaja luopui tehtävistään Earthwatch-järjestössä tilintarkastustuomioistuimen presidentin neuvosta mahdollisen eturistiriidan vuoksi;

                  10.

                  huomauttaa, että helmikuussa 2010 ennen keskuksen toiminnanjohtajan osallistumista Earthwatch-järjestön hallintoon hankittiin koulutusta, jossa 29 keskuksen jäsentä, toiminnanjohtaja mukaan luettuna, lähtivät jopa kymmeneksi päiväksi tutkimustyöhön Karibianmeren tai Välimeren alueelle Earthwatchin hallinnoimiin biologista monimuotoisuutta koskeviin hankkeisiin ja että keskuksen toiminnanjohtajan mukaan keskus maksoi ympäristöjärjestölle yhteensä 33 791,28 euroa; toteaa myös, että vuotta 2010 koskeneessa tilintarkastustuomioistuimen kertomuksessa ei esitetty huomautuksia tähän liittyvistä eturistiriidoista;

                  11.

                  panee merkille johtokunnan päätöksen, jonka mukaan se toteuttaa ennakkotarkastuksia, jotka koskevat toiminnanjohtajan jäsenyyttä ulkopuolisissa hallituksissa ja keskuksen koulutuspolitiikkaa;

                  12.

                  panee merkille keskuksen vakuutuksen, että Worldwatch Institute Europe rekisteröi marraskuussa 2010 osoitteekseen keskuksen osoitteen ilman keskuksen suostumusta; panee lisäksi merkille, että Worldwatch Institute Europen toiminnanjohtaja oli keskuksen vieraileva tutkija; kehottaa keskusta varmistamaan, että vierailevan tutkijan tapauksessa tulevaisuudessa sovellettavat järjestelyt ovat ehdottoman selkeitä; panee lisäksi merkille, että

                              —

                              keskuksen toiminnanjohtaja totesi 11. huhtikuuta 2012 päivätyssä kirjeessä, että ”toimiin ryhdyttiin välittömästi, kun keskuksen tietoon tuli, että Worldwatch Institute Europe oli julkaissut omalla verkkosivustollaan tiedon, että keskuksen tiloihin oli perustettu Euroopan-toimisto”,

                              —

                              Worldwatch Institute Europen perustamissääntö osoittaa, että se on perustettu 5. marraskuuta 2010 keskuksen tiloissa,

                              —

                              tämän lisäksi Worldwatch Institute Europen avajaiset pidettiin keskuksen tiloissa 25. helmikuuta 2011, ja keskuksen toiminnanjohtaja oli siellä vierailevana puhujana, kuten Worldwatch Institute Europen verkkosivustolta voi nähdä;

                  13.

                  panee merkille, että keskus on laatinut eturistiriitoja koskevat päivitetyt periaatteet ja toimintasuunnitelman Euroopan oikeusasiamiehen suositusten mukaisesti; kehottaa keskusta julkistamaan luonnoksen ja edistämään keskustelua periaatteista ja toimintasuunnitelmasta ennen niiden toimittamista johtokunnalle;

                  14.

                  panee merkille, että johtavassa asemassa olevien henkilöstön jäsenten ja tieteellisen komitean jäsenten ansioluettelot on asetettu saataville keskuksen verkkosivustolla; panee lisäksi merkille, että myös tieteellisen komitean jäsenten sidonnaisuuksia koskevat ilmoitukset on asetettu saataville; painottaa, että, toisin kuin keskus toteaa 15. kesäkuuta 2012 päivätyssä kirjeessä, yhdenkään johtokunnan jäsenen ansioluettelo ei tällä hetkellä ole saatavilla sen verkkosivustolla, ja huomauttaa, että siellä on ainoastaan linkki sen organisaatioon; kehottaa keskusta lisäämään avoimuutta eturistiriitojen ehkäisemisen ja torjumisen osalta ja julkaisemaan verkkosivustollaan asiantuntijoiden, tulevien vierailevien tutkijoiden ja johtokunnan jäsenten sidonnaisuuksia koskevat ilmoitukset ja ansioluettelot; katsoo, että tällaiset toimet antaisivat vastuuvapauden myöntävälle viranomaiselle ja kansalaisille mahdollisuuden tarkastella kyseisten henkilöiden pätevyyttä ja estää mahdolliset eturistiriidat;

                  15.

                  odottaa saavansa tietoa keskusta koskevista meneillään olevista hallinnollisista tutkimuksista;

                  16.

                  toteaa, että asiasta vastaava valiokunta on tiiviissä yhteydessä keskukseen siten, että se kutsuu toiminnanjohtajan näkemystenvaihtoon vähintään kerran vuodessa, se on nimittänyt jäsentensä keskuudesta yhteyshenkilön ja se vierailee keskuksessa säännöllisesti; toteaa, että viimeisin vierailu tehtiin syyskuussa 2011;

                  17.

                  korostaa, että keskuksen edellytetään luovan asianmukaiset yhteydet asiaan kuuluviin osapuoliin ja tekevän yhteistyötä sidosryhmien, kuten ulkopuolisten organisaatioiden, kanssa; toteaa, että näihin toimiin ei ole liitetty toimenpiteitä ja sääntöjä, joiden avulla torjuttaisiin mahdollinen maineelle aiheutuva riski; panee näin ollen tyytyväisenä merkille johtokunnan ja toiminnanjohtajan sitoumuksen ryhtyä välittömästi asianmukaisiin toimiin näiden riskien torjumiseksi;

                  18.

                  panee yleisesti ottaen tyytyväisenä merkille edellä mainitun Euroopan parlamentin, neuvoston ja komission yhteisen julkilausuman ja yhteisen lähestymistavan hajautetuista erillisvirastoista, joissa otetaan esiin ja käsitellään tiettyjä vastuuvapauden kannalta merkittäviä seikkoja, ja uskoo, että yhteisen lähestymistavan seurantaa koskevassa etenemissuunnitelmassa, jonka komissio esittää vuoden 2012 loppuun mennessä, kiinnitetään huomiota näihin seikkoihin;

         Toiminnan tulokset

                  19.

                  on tietoinen siitä, että keskuksessa toteutetaan parhaillaan ulkopuolista määräaikaisarviointia, jonka tulokset on määrä toimittaa vastuuvapauden myöntävälle viranomaiselle vuonna 2013; panee merkille johtokunnan lausunnon, että arviointi kattaa keskuksen sisäiset prosessit;

                  20.

                  viittaa vastuuvapauden myöntämistä koskevaan päätökseen liittyvien muiden, luonteeltaan yleisten huomautusten osalta erillisvirastojen toiminnasta, varainhoidosta ja sen valvonnasta 10. toukokuuta 2012 antamaansa päätöslauselmaan (7).

         (1)  EUVL C 366, 15.12.2011, s. 57.

         (2)  EUVL L 286, 17.10.2012, s. 356.

         (3)  EYVL L 248, 16.9.2002, s. 1.

         (4)  EYVL L 120, 11.5.1990, s. 1.

         (5)  EUVL L 126, 21.5.2009, s. 13.

         (6)  EYVL L 357, 31.12.2002, s. 72.

         (7)  EUVL L 286, 17.10.2012, s. 388.